Mani sauc Diāna Kaņepe un es Druvas vidusskolu absolvēju 2011. gadā.

Mans stāsts, kā es nolēmu mācīties kādu no Ziemeļvalstu valodām, nav nekas neparasts. Pēc vidusskolas beigšanas man tāpat kā daudziem bija liela neziņa par to, kur un ko es vēlos mācīties. Iespējas bija ļoti daudz un dažādas, taču es nevēlējos pakļauties sabiedrības spiedienam un pieņemtajam ”standartam” par to, ka pēc vidusskolas pabeigšanas uzreiz ir jāiestājas kādā no augstskolām vai koledžām un jāturpina mācīties. Protams, man bija uztraukums un šaubas, ka es neatbildīšu šim „standartam” , neiestāšos augstskolā kā citi. Bet šis uztraukums bija nepamatots un radīts no sabiedrības apkārt.

Mans ceļš pēc vidusskolas bija Svētā Gregora kristīgās misijas centrs. Tur es pavadīju veselu gadu. Mana ikdiena noritēja apciemojot dažādus cilvēkus, palīdzot praktiskas lietas, organizējot dažādus pasākumus. Īsāk un saprotamāk sakot – biju brīvprātīgais / volunteer / darīju visu, ko vajadzēja. Tā ir kristīga iestāde.

Pēc pavadītā gada Sv. Gregora kristīgās misijas centrā man likās, ka zinu, ko vēlos studēt un dzīvē darīt. Taču, atverot kādu no augstskolas mājas lapām, lai atrastu sev visrelevantāko studiju programmu, es atkal apmulsu. Man bija divi varianti – sociālais darbinieks vai kaut kas, kas ir saistīts ar valodām. Angļu valoda man bija jau no vidusskolas. (Paldies skolotājai A. Dukānei)

Es iesniedzu dokumentus vienā no augstskolām, saņēmu apstiprinājumu par iekļūšanu budžetā, taču….. es nolēmu doties uz Norvēģiju tā īsti nemaz neuzsākot studijas. Norvēģijā dzīvo mana māsa. Arī viņa savā dzīves ceļā bija nolēmusi doties tur, lai studētu. Kopš bērnības mums ir daudz norvēģu draugu, kurus iepazinām caur dažādiem pasākumiem baznīcā. Tāpēc mums šī valoda pēc būtības vienmēr ir bijusi aktuāla, neraugoties ne uz kādām iespējām apkārt profesionālā ziņā.

Neilgi pēc tam, kad aizlidoju uz Norvēģiju, es sāku meklēt iespējas tur studēt. Atradu augstskolu, kas bija netālu no manas dzīvesvietas, iepazinos ar augstskolas programmu, tās prasībām un sapratu, ka es vēlos tur mācīties. Tā bija augstskola ar koledžas programmu, kas deva kredītpunktus tālākai bakalaura iegūšanai. Programma ilgst 1 gads. Bija nepieciešama motivācijas vēstule angļu valodā, kurai sekoja intervija 1 pret 1. Dokumentus iesniedzu martā, atbildi saņēmu maijā. Tā bija pozitīva. Un tad es sapratu – es esmu uz īstā ceļa. Tā ir tā sajūta, kas nenāk spiediena vai kaut kāda sabiedrībā noteikta ”standarta’’ sekošanas rezultātā.

Plānojot savu jauno mācību gadu, jau krietni pirms es saņēmu atbildi no skolas, sapratu, ka vēlos pati pēc iespējas vairāk nosegt savus izdevumus. Augstskola pati par sevi neko Norvēģijā nemaksāja, tik, cik materiālu sagatavošana ~ NOK 700 gadā. Tās saucamās ‘’kojas’’ maksāja apm. 300 eur/mēnesī. Es atradu sev darbu (tīrīju ofisus, privātmājas), un sapelnīju naudu sev visam gadam.

Pieredzi, ko ieguvu šī gada laikā ir neatņemama un ļoti vērtīga. Dzīvoju kopā ar studentiem no daudzām citām valstīm, kā arī norvēģiem. Ikdienā visa komunikācija notika norvēģiski. Manā kursā bija cilvēki no gandrīz 30 dažādām pasaules valstīm. Pēc tam uzzināju, ka uz šo programmu bija ap 600 aplikantiem…. Apstiprināja 32.

Studijas pirmo mēnesi notika angļu valodā, pēc tam pakāpeniski pārgājām uz norvēģu valodu. To iemācījāmies pēc principa learning by doing.

Pēc gandrīz diviem gadiem Norvēģijā mana apziņa, ka nekur nav tik labi kā mājās, nebija pazudusi un es atgriezos Latvijā un uzsāku meklēt iespēju uzturēt šo valodu un likt lietā savas zināšanas un pieredzi.

Jau vairāk kā divus gadus strādāju Rīgā DNB BANK ASA Norvēģijas filiālē. Mani darba pienākumi ir izstrādāt norvēģu valodā parādu vēstules, pēc tam sazināties telefoniski ar citām Norvēģu bankām, iestādēm, mākleriem, advokātiem, kā arī dzēst ķīlas pēc tam, kad kredīts tiek atmaksāts. Manā darba vietā saziņas valoda ar kolēģiem ir tikai norvēģu, izņēmuma gadījumos angļu. Darbam ir acīmredzama perspektīva nākotnē, izaugsmes iespējas ir visu laiku. (Dažādas apmācības, komandējumi) Norvēģu uzņēmēji ar vien vairāk redz mūs kā spējīgus un uzticamus cilvēkus, lai dibinātu arī šeit savas filiāles un firmas.

Arī es esmu ieinteresēta redzēt, cik aktuālas varētu būt manas zināšanas, kā arī pieredze manā novadā . Un man ir prieks redzēt, ka ir vairāki Norvēģu uzņēmumi arī mūsu pilsētā . Dzīvojot Norvēģijā un apzinot tās kultūru, esmu sapratusi, ka ir jāciena tās valsts valodu, kurā tu dzīvo. Tāpat arī esot savā valstī, kur darba devējs ir norvēģis, ir svarīgi, ka tu saproti un pazīsti tās valsts kultūru, mentalitāti, vēsturi, no kuras šis cilvēks nāk, kā arī, protams, proti viņu valodu. Tā ir savstarpēja cieņas izrādīšana . Tāpat kā mums mūsu valoda ir svēta, tā tas ir arī norvēģiem. Tas ir ļoti svarīgi. Tas ir pavisam cits līmenis, ja tu, kā citas valsts pilsonis, spēj runāt viņu valodā. Tā ir cita uzticamības pakāpe.

Ar ko atšķiras Norvēģijas uzņēmumi no Latvijas uzņēmumiem, angliski to sauc „Freedom under responsibility” . Norvēģiski ‘’ Frihet under ansvar’’ . Darbiniekam ir lielāka brīvība, darba devējs - boss darbiniekam ”nečekos” visu laiku pakaļ, viņš uzticas, ka darbinieks dara savu darbu apzinīgi, kā vienojušies uzdevumi tiek izpildīti. Uzticība! Ļoti svarīgi! Nav [aristokrātija](http://www.letonika.lv/groups/?q=aristokr%u0101tija&g=2)s, tm. i. sava veida hierarhijas. Boss neliks izjust to, ka viņš ir augstāks par savu padoto, visi ir vienlīdzīgi. Nekādas izcelšanas. Attiecības ir vairāk neformālas – cilvēciskas! Ja esi ko apsolījis, tad ir svarīgi arī to izpildīt. Ja nevari pats –nevajag baidīties vai kautrēties lūgt palīdzību. Mēs visi esam *tikai cilvēki*, kuriem ir ģimenes, negaidītas, neplānotas situācijas un apstākļi. Runā, izrunā, neslēp! Cilvēcība, savstarpēja uzticība.